10.8.2022
SK
Úradný vestník Európskej únie
L 208/5
VYKONÁVACIE NARIADENIE KOMISIE (EÚ) 2022/1387 z 9. augusta 2022, ktorým sa mení vykonávacie nariadenie (EÚ) 2022/58, ktorým sa po revíznom prešetrovaní pred uplynutím platnosti na základe článku 11 ods.
2 nariadenia Európskeho parlamentu a Rady (EÚ) 2016/1036 ukladá konečné antidumpingové clo na dovoz určitých plochých valcovaných výrobkov s orientovanou štruktúrou z kremíkovej elektroocele s pôvodom v Čínskej ľudovej republike, Japonsku, Kórejskej republike, Ruskej federácii a Spojených štátoch amerických
EURÓPSKA KOMISIA,
so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1), a najmä na jeho článok 14 ods.
1, keďže: (1)
Dovoz určitých plochých valcovaných výrobkov s orientovanou štruktúrou z kremíkovej elektroocele s pôvodom v Čínskej ľudovej republike, Japonsku, Kórejskej republike, Ruskej federácii a Spojených štátoch amerických podlieha konečnému antidumpingovému clu uloženému vykonávacím nariadením Komisie (EÚ) 2022/58 (2).
(2)
Dňa 7. júla 2021 spoločnosť AK Steel Corporation (ďalej len „žiadateľ“), doplnkový kód TARIC (3) C044, so sídlom v Spojených štátoch amerických (USA), ktorej vývoz plochých valcovaných výrobkov s orientovanou štruktúrou z kremíkovej elektroocele do Únie podlieha valorickému antidumpingovému clu vo výške 22 %, informovala Komisiu, že zmenila svoj názov na „Cleveland-Cliffs Steel Corporation“ so sídlom v štáte Ohio, USA.
(3)
Spoločnosť požiadala Komisiu o potvrdenie, že zmena názvu nemá vplyv na jej právo využívať výhody individuálnej antidumpingovej colnej sadzby, ktorá sa na ňu uplatňovala pod jej predchádzajúcim názvom.
(4)
Komisia vyzvala spoločnosť, aby poskytla vyplnený dotazník, ktorý bol predložený 20. augusta 2021.
Ďalšie objasnenia boli poskytnuté 3. januára 2022.
(5)
Komisia preskúmala predložené informácie a dospela k záveru, že zmena názvu bola riadne zaregistrovaná príslušnými orgánmi a neviedla k vytvoreniu nových vzťahov s inými skupinami spoločností, ktoré Komisia neprešetrila.
(6)
Komisia posúdila okrem iného tieto podporné dokumenty, ktoré poskytol žiadateľ: osvedčenie o zmene, osvedčenia o zápise spoločnosti do registra a auditované finančné výkazy.
O žiadosti sa konzultovalo s výrobným odvetvím Únie, ktoré ale nepredložilo žiadne pripomienky.
(7)
Táto zmena názvu teda nemá žiadny vplyv na zistenia vo vykonávacom nariadení (EÚ) 2022/58, a konkrétne na sadzbu valorického antidumpingového cla, ktorá sa na spoločnosť uplatňuje.
(8)
Zmena názvu by mala byť účinná od dátumu, keď spoločnosť informovala Komisiu o zmene svojho názvu (ako sa uvádza v odôvodnení 2).
(9)
Komisia vzhľadom na úvahy v predchádzajúcich odôvodneniach usúdila, že je vhodné zmeniť vykonávacie nariadenie (EÚ) 2022/58, aby sa zohľadnil zmenený názov spoločnosti, ktorej bol predtým pridelený doplnkový kód TARIC C044.
(1) Ú. v.
EÚ L 176, 30.6.2016, s. 21.
(2) Vykonávacie nariadenie Komisie (EÚ) 2022/58 zo 14. januára 2022, ktorým sa po revíznom prešetrovaní pred uplynutím platnosti na základe článku 11 ods.
2 nariadenia Európskeho parlamentu a Rady (EÚ) 2016/1036 ukladá konečné antidumpingové clo na dovoz určitých plochých valcovaných výrobkov s orientovanou štruktúrou z kremíkovej elektroocele s pôvodom v Čínskej ľudovej republike, Japonsku, Kórejskej republike, Ruskej federácii a Spojených štátoch amerických (Ú. v.
EÚ L 10, 17.1.2022, s. 17).
(3) Integrovaný sadzobník Európskej únie.